Op 42 swem Schoeman ŉ silwer losRoland Schoeman het silwer by die nasionale kampioenskap gesmaak. (Foto: Glyn Kirk/AFP/Argieffoto) Roland Schoeman het by die nasionale kampioenskap in Gqeberha gewys dat hoewel hy ouer is, sy prestasies in die swembad nog glad nie kouer word nie. Die 42-jarige Olimpiese ster het die silwermedalje in die 50 m-vryslagitem met sy tyd van 22.89 sekondes losgeswem. Dit is ook ŉ nuwe wêreldrekordtyd vir swemmers in die kategorie 40 tot 44 jaar. Pieter Coetzé – meer as 20 jaar jonger as die ervare silwermedaljewenner – het die goue medalje in ŉ tyd van 22.30 sekondes ingeoes, terwyl Clayton Jimmie [22.97 sekondes] derde geëindig het. Volgens Schoeman, wat laas in 2016 by die Suid-Afrikaanse Kampioenskap in aksie was, is dit ŉ spesiale ervaring om terug in sy geboorteland se swembadwater te wees. “Ja, die tyd is nog nie heeltemal waar dit moet wees nie. Tog sal dit verbeter soos wat ek aan meer byeenkomste deelneem,” het hy gesê. Hy is ongetwyfeld een van Suid-Afrika se sporthelde nadat hy ŉ rits medaljes op die internasionale verhoog losgeswem het. Schoeman was by vier agtereenvolgende Spele (2000, 2004, 2008 en 2012) in aksie en hy was ŉ lid van die aflosspan wat goud in die 2004-skouspel in Athene gewen het. 42-Yr-Old Roland Schoeman Posts 22.91 50 Free Heats Swim https://t.co/CRn1OKRWtz — SwimSwam (@swimswamnews) April 15, 2023 Dan het Chad le Clos weer eens die spoedkrane oopgedraai om die 100 m-vlinderslagtitel met ŉ tyd van 51.37 sekondes in te oes. “Ek is baie tevrede met my vertoning, selfs al het die senuwees so ŉ bietjie geknaag. Ek en Matt (Sates) het altyd ŉ lekker tweestryd oor die laaste paar meter van ŉ item en dit is normaalweg ŉ naelbytstorie,” het Le Clos gesê. Nodeloos om te sê het hy die Olimpiese Spele in die visier. “Ek sal my beste gee om hierdie item ook by die Spele te wen; my selfvertroue het immers nou ŉ ordentlike hupstoot gekry.” Lara van Niekerk was ook soos ŉ vis in die water in die eindstryd van die 50 m-borsslagitem. Die jong ster het die goue medalje met ŉ blitstyd van 29.78 sekondes ingeoes. Tatjana Schoenmaker [30.71 sekondes] was tweede. “Ek is mal daaroor om die 50 m in hierdie swembad aan te durf; veral omdat die toeskouers so lekker saamgesels,” het Van Niekerk gesê.